‘เบญจา’ผงาดประธานกรุงไทย‘สถิตย์’ไขก๊อก
จับตา &#8220;เบญจา หลุยเจริญ&#8221; เต็งหนึ่งนั่งเก้าอี้ประธานแบงก์กรุงไทย
4 มี.ค. 2556

จับตา “เบญจา หลุยเจริญ” เต็งหนึ่งนั่งเก้าอี้ประธานแบงก์กรุงไทย 
ธนาคารกรุงไทย ได้แจ้งต่อตลาดหลักทรัพย์ว่า ในการประชุมผู้ถือหุ้นวันที่ 5 เม.ย.นี้ คณะกรรมการธนาคารจะเสนอชื่อนายวรวิทย์ จำปีรัตน์ ผู้อำนวยการสำนักงบประมาณ เป็นกรรมการธนาคารแทน นายสถิตย์ ลิ่มพงศ์พันธุ์ ที่ยื่นความจำนงไม่ขอต่ออายุอีก 
ปัจจุบัน นายวรวิทย์ เป็นกรรมการบริษัท การรถไฟฟ้าขนส่งมวลชนแห่งประเทศไทย (รฟม.) นับเป็นผู้มีความรู้ความเชี่ยวชาญด้านเศรษฐศาสตร์การเงินและงบประมาณ ซึ่งจะเป็นประโยชน์ต่อการดำเนินธุรกิจของธนาคาร 
อย่างไรก็ดี ก่อนหน้านี้คณะกรรมการธนาคารได้มีมติแต่งตั้งนายกัลยาณะวิภัติภูมิประเทศ รองอธิบดีกรมการกงสุล กระทรวงการต่างประเทศ เป็นกรรมการอิสระ ขณะที่กรรมการที่ครบวาระและได้รับการต่อวาระกลับมาอีกครั้ง ได้แก่ นายจุลสิงห์ วสันตสิงห์ และนายพยุงศักดิ์ ชาติสุทธิผล
ทั้งนี้ ปัจจุบันผู้ที่ดำรงตำแหน่งรองประธานกรรมการธนาคาร คือ นางเบญจา หลุยเจริญ ซึ่งมีความเป็นไปได้มากที่สุดที่จะขึ้นมาดำรงตำแหน่งประธานกรรมการธนาคารแทนนายสถิตย์ แต่ก็ต้องมีคนแทนนางเบญจา ที่ปัจจุบันควบตำแหน่งประธานกรรมการบริหาร ซึ่งเป็นตำแหน่งที่มีบทบาทสำคัญในธนาคาร
ทางด้านนายสถิตย์ ลิ่มพงศ์พันธุ์ ประธานกรรมการธนาคารกรุงไทย เปิดเผยว่า ได้แสดงความจำนงต่อคณะกรรมการธนาคารไม่ขอรับตำแหน่งประธานกรรมการธนาคาร โดยจะมีผลหลังจากแจ้งประชุมผู้ถือหุ้นในเดือนเม.ย.นี้ เนื่องจากอายุมากขึ้นและธุรกิจธนาคารไปได้ดีมากแล้ว
“มาวันแรกที่ผมทำงานหุ้นกรุงไทยอยู่ที่ราคา 8 บาท ตอนนี้ราคาหุ้นก็สูงขึ้นมาก แบงก์ไปได้ดีแล้ว คิดว่าถึงกาลเวลา ที่เป็นประธานในกรุงไทยมาก็รวม 4 ปี เป็นมาวาระครึ่ง” นายสถิตย์ กล่าว
นายสถิตย์ เปิดเผยอีกว่า นอกจากจะไม่ขอต่อตำแหน่งประธานกรรมการธนาคารกรุงไทยแล้ว มีแผนจะยื่นหนังสือลาออกจากสำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) ด้วย เป็นการลาออกจากคณะกรรมการในทุกแห่ง
สำหรับค่าตอบแทนกรรมการธนาคารกรุงไทย จะได้ทั้งหมด 4 ส่วน คือ ค่าตอบแทนในฐานะกรรมการเดือนละ 7 หมื่นบาท ค่าตอบแทนประจำตำแหน่ง ประธานกรรมการได้เดือนละ 1.5 แสนบาท รองประธานกรรมการได้เดือนละ 5 หมื่นบาท และประธานคณะอื่นๆ ได้เดือนละ 3 หมื่นบาท ค่าเบี้ยประชุมคนละ 3 หมื่นบาท/ครั้ง และเงินบำเหน็จกรรมการประจำปี โดยปี 2555 ธนาคารต้องจ่ายทั้งหมด 43.84 ล้านบาท เพิ่มจากที่จ่ายปี 2554 ที่จ่าย 33.98 ล้านบาท หรือคิดเป็นเงินบำเหน็จที่จ่ายเพิ่มให้กรรมการธนาคารปี 2555 จำนวน 10 ล้านบาท แล้วนำไปจัดสรรกันในคณะกรรมการตามความเหมาะสม